EELNÕU 2020/232

								KOMISJONID:

eelarve- ja arengu-		
haridus-		
kultuuri- 		
majandus-		
revisjoni-		
sotsiaal- 		
noortevolikogu	JK	

VILJANDI LINNAVOLIKOGU

OTSUS

30. jaanuar 2020   nr

2019. aasta Viljandi linna aasta noore preemia 

Viljandi Linnavolikogu 24.09.2015 määruse nr 59 “Viljandi linna aasta noore preemia“ alusel ning arvestades laekunud ettepanekuid ja Viljandi Linnavolikogu komisjoni Viljandi Noortevolikogu ettepanekut Viljandi Linnavolikogu

o t s u s t a b:

1. Kinnitada Viljandi Linnavolikogu komisjoni Viljandi Noortevolikogu otsus.

2. 2019. aasta Viljandi linna aasta noore preemia saaja on …………………….

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Evelin Lagle
Esitatud: 13.01.2020
Esitaja: Viljandi Linnavalitsus			Ettekandja: Risto Kaljurand
Lk arv: 5
Hääletamine: nõudmisel

Seletuskiri
2019. aasta Viljandi linna aasta noore preemia

Eelnõu eesmärk on tunnustada Viljandi linna noort vanuses 7–26 aastat või Viljandi linnas tegutsevat noortekollektiivi, kelle töö, tegevus või saavutused kalendriaasta jooksul on olnud teistele linna noortele eeskujuks ning motivatsiooniks. 

Õiguslik alus: Viljandi Linnavolikogu 24.09.2015 määrus nr 59 “Viljandi linna aasta noore preemia“. 

Esitatud kandidaatide põhjal on koostatud koondtabel. 
Preemia suurus on 1 000 eurot. 

Aasta noore preemia 2019 kandidaadid

	Kandidaat	Põhjendus (muutmata või vähesel määral toimetatud kujul)	
1	Deeno Lippand 24.07.1996

(esitatud 2 korda: Ditmar Martinson, Tiina Tart)	Positiivne eeskuju noortele. Tõukeratta trennide läbiviimine jne.

Deeno Lippand on noor, kes igast küljest arendab oma huviala, tõukerattasõitu. Ta juhendab noori alustavaid sõitjaid Viljandi Avatud Noortetoa trennides, lööb kaasa erinevate sündmuste korraldamisel ja võistlustel kohtunikuna. Ta on alati valmis oma ala tutvustama ja vabatahtlikuna erinevatel sündmustel tegevusi ja töötubasid tegema, et ekstreemsporti tutvustada. Näiteks on ta trikke õpetanud 2019. aastal lastekaitsepäeval ja võistlust korraldanud noortepäeval. Ta on endast noorematele hea eeskuju ja juhendaja. Ta korraldab võimalusel väljasõite erinevatesse skateparkidesse (rulaparkidesse), et ühiselt harjutada. Ta on noorte seas austatud ja lapsevanemate poolt hinnatud treener. 2019. aastal võttis ta enda peale projektijuhi vastutuse, et uuendada Viljandi Avatud Noortetoa siseskateparki. Meeskonnaga sai esitatud taotlus Viljandi Noortevolikogule ning tööd sponsorite abiga ellu viidud. Ka Viljandi kaasava eelarve hääletusel astus ta teiste ekstreemspordi harrastajate nimel välja videos, mis avaldati Facebook´is, et kutsuda inimesi betoonist rulakausi poolt hääletama. Seda ettepanekut kahjuks ei toetatatud. Deeno on usaldusväärne ja sihikindlalt oma alaga tegelev noor, kellest Viljandi linnal on noorsootöö arendamisel palju abi siiani ja tulevikus.	
2	Emma Kruusmäe
26.01.2004

(esitatud 2 korda: Moonika Pärna, Kaupo Kruusmäe)	Emma Kruusmäe on Viljandi Jakobsoni Kooli 9. klassi õpilane, õpilasesinduse president, õpilaste esindaja hoolekogus ja Viljandi Noortevolikogus. Emma valiti novembris 2019 Jakobsoni kooli aasta õpilaseks. Teda on tunnustatud Jakobsoni kooli vilistlaste stipendiumi ja Zonta klubi stipendiumiga. Viljandimaa 22. omaloominguvõistlusel sai Emma luulepreemia. Tema tegevus koolis on märkimisväärne, Emma juhtimisel on õpilasesindus algatanud mitmeid projekte. Nt Jakobsoni ja Koidula valimised, õpilasesinduse vastuvõtt, osaluskohviku korraldamine, koostööprojekt Viimsi kooli õpilasesindusega. Oma loovtöö raames andis ta välja teose "Minust raamatuni". „Kes teeb, see jõuab“ ütlus kehtib ka tema kohta: ta õpib väga hästi, osaleb paljudel olümpiaadidel, lisaks osaleb kooli balletistuudio töös, laulab lastekooris, käib muusikakoolis, tegeleb spordiga. Kõige selle juures on ta alati sõbralik ja positiivne kaaslane. Emma Kruusmäe on oma aktiivsuse ja osavõtlikkusega eeskujuks kõigile Viljandi noortele ja väärib kindlasti aasta noore tiitlit.

Emma Kruusmäe on noor, kes on suureks eeskujuks ja rõõmuks inimestele tema ümber. Oma mitmete kohustuste kõrvalt leiab ta alati aega enda ümber olevate inimeste jaoks, keda toetada, innustada ja koos midagi ette võtta. Ta on hooliv sõber, koolikaaslane ja pereliige. Emma on aktiivne nii koolisiseselt kui selle väliselt. Koolis osaleb ta lastekoori, balletistuudio, kergejõustikutrenni tegemistes, samuti juhib ta presidendina Jakobsoni kooli õpilasesindust ja on liige kooli hoolekogus. Koori koosseisus on Emma pääsenud laulupeole 3 korda ning balletistuudioga käinud välisfestivalidel Poolas ja Itaalias. 2020. aasta augustis osaleb stuudioga tantsufestivalil Odessas. Õpilasesinduse presidendina on ta viimased 2 aastat arendanud tugevalt ÕE rolli Viljandi Jakobsoni koolis, korraldanud erinevaid kooliüritusi, osalenud koostööprojektides (projekt Koostöised Õpilasesindused Viimsi Kooli õpilasesindusega, koostööprojekt Sahtli kauplusega) ja algatanud ka uusi traditsioone (ÕE juhatuse vastuvõtt ning Jakobsoni ja Koidula valimised). Kooliväliselt õpib ta 6. aastat Viljandi Muusikakooli stuudioõppes löökpille ja mängib vanema astme puhkpilliorkestris, mille koosseisus osales 2019. a juulis suurel üldlaulupeol. 2. aastat on Emma ka Viljandi Noortevolikogu liige kooli esindajana. See roll on saanud temale tähtsaks, sest läbi selle tunneb ta, et saab esindada noori oma ümber, enda kodulinnas. Samuti on Emma pälvinud 2018. ja 2019. a Jakobsoni Kooli vilistlasnõukogu stipendiumi, 2019. a valiti ta ka Viljandi Jakobsoni Kooli aasta õpilaseks. 2019. sügisel pälvis ta stipendiumi ka Viljandi Zonta klubilt ja Eesti Rahvuskultuuri Fondist Eesti Lastekaitse Liidu allfondist. Lisaks kõigele osaleb Emma aktiivselt erinevatel aineolümpiaadidel. 2018/19. õppeaastal võitis Emma loodusteaduste, inimeseõpetuse, geograafia ja keemia olümpiaadidel Viljandimaal 1. koha. Emakeeles, matemaatikas ja bioloogias saavutas ta Viljandimaal 2. koha ning füüsikas 3. koha. Emma esindas edukalt vabariiklikel inimeseõpetuse ja emakeele olümpiaadidel Viljandit, kus pälvis 8. ja 7. koha oma vanuseklassis. Samuti sai ta kutse vabariiklikule loodusteaduste olümpiaadile. Ühtlasi sai Emma A.Maramaa nimelisel matemaatikaülesannete lahendamise võistlusel 2018. a 4. koha ja 2019. a 2. koha. C.R Jakobsoni nimelisel füüsikavõistlusel sai ta 2019. a 2. koha. Emma võitis 2019. a kevadel Viljandimaa noorte omaloominguvõistlusel luulepreemia, millega pälvis stipendiumi Eesti Kultuurkapitalilt. Sel õppeaastal võitis Emma novembris toimunud prof. J. Depmanile pühendatud nuputamisvõistlusel võistkondliku 2. koha ning osales Viljandi kolme kooli kodanikupäeva kõnevõistlusel, samuti üleriigilistel matemaatika ja füüsika lahtistel võistlustel. Tulevikuplaanid on Emmal matemaatika ja füüsika lahtistel võistlustel. Tulevikuplaanid on Emmal suured, FLEX programmiga kandideerib ta vahetusaastaks Ameerika Ühendriikidesse ning hetkeseisuga on ta pääsenud edasi teise vooru. Arvan, et Emma Kruusmäe peaks saama Viljandi aasta noore tiitli, sest ta paistab silma igas võimalikus valdkonnas ning kui ta võtab midagi ette, siis ta viib ka selle lõpule võimalikult hästi. Emma on andnud oma panuse Viljandi linna noorte ellu ning teeb seda ka edaspidi.	
3	Rebeca Lotta Aasmäe, Mihkel Muri, Robin Koovit

02.02.2000, 23.01.2000, 28.08.2000

Mihkel Muri ja Robin Koovit ei ole Viljandi linna elanikud

(Esitanud: Viljandi Linnavolikogu saadikurühm Eesti Reformierakond)	Need kolm noort inimest andsid oma panuse, et Viljandi Gümnaasium valiti Eesti aasta kooliks.	
4	Viljandi Kunstikooli vilistlaste rühmitus Kunstikompott (Anna-Liisa Sääsk,
Eli Paul, Greete Rätsep, Inessa Saarits, Kendra Kabanen, Liis Paul,
Rebecca Villem, Teele Siim)

12.02.2000
13.06.2001
24.10.2000
26.03.2001
31.10.2003
28.03.2001
07.06.2001

Anna-Liisa Sääsk, Greete Rätsep, Inessa Saarits, Teele Siim ei ole Viljandi linna elanikud

(Esitanud: Kadri Kallas)	Tegemist on esile tõstmist, eeskujuks seadmist ja tunnustamist vääriva aktiivse, loomingulise, ettevõtliku, sotsiaalselt tundliku, teisi noori oma tegevusse kaasava rühmitusega, kes on toonud linna kultuurimaastikule uue põneva ja kaasaegse sündmuse ,,Kunstikompott’’. Õpilaste omaalgatusel, soovist Viljandis ellu kutsuda noorte kunsti festival, korraldasid Viljandi Kunstikooli gümnaasiumirühma õpilased - saades abi, tuge ja juhendamist Viljandi Kunstikoolist ja Viljandi Avatud Noortetoast - esimest korda ,,Kunstikompotti'' 2018. aastal (18. -20.05.2018) Viljandi Lennukitehases. Noori üle Eesti kutsuti osalema karjäärikohvikutes, kohtumaks erinevate kunstierialade esindajatega, ning loodi Lennukitehases ja selle ümbruses heli- ja valgusinstallatsioone, tänavakunsti, tuleskulptuure, performance’eid, millest sai osa mitusada linlast, kes 19.05. muuseumiööl Lennukitehast külastasid. 2019. aasta ,, Kunstikompott’’ toimus juba Eesti Kunstikoolide Liidu aasta suurüritusena (17.-19.05.2019), mis on suur tunnustus liidu poolt 2018. aasta üritusele. Erinevalt esimest aastast oli korraldamine võetud rohkem noorte enda kanda ning Kunstikool ja Noortetuba olid rohkem n-ö turvavõrguks ja käe pulsil hoidmiseks. Muuseumiööl (18.05.2019) said linlased osa performance’itest, valgus- ja heliinstallatsioonidest ja tänavakunstiteostest, mis ürituse raames loodi. Lisaks oli publikualale organiseeritud kontsert, toitlustaja ning võimalus ise ürituse tarbeks koostatud postkaardinäitust täiendada või spreivärvidega lõuendile maalida. Sündmuses osalevate noorte hulk oli tänavu suurem ja nende tagasiside taas kord üdini positiivne. Ka 2020. aastaks on Eesti Kunstikoolide Liidul ootus ürituse taas toimumiseks – seda kavandatakse Liidu 2020. aasta peamise noortesündmusena ning seda korraldavad taas kord just needsamad noored, kes oma vabast ajast käivad koos ja teevad tasustamata tööd, et võimalikult head üritust korraldada. Üritusest ülevaatlik video: https://www.youtube.com/watch?v=- 3bbeEjPwBs Kajastus ajalehes Sakala: https://sakala.postimees.ee /6686897/fototuur-eilne-muuseumite-oo-toi-linna-rahvast-tais	
5	Kristiina Uus
08.08.2001

(Esitanud: Juhan-Mart Salumäe)
	Kristiina on kohusetundlik noor, tänu kellele sai reaalsuseks Gümnasistide Nädal 2019. Tema eestvedamisel toimusid Velokulg, prügikoristusjooks jpm ettevõtmised, millega tulid kaasa nii president Kersti Kaljulaid kui ka maailma tippsõudja Kaspar Taimsoo. Tema taga oli suurepärane meeskond Viljandi Gümnaasiumi õpilasesinduse näol, kuid iga meeskond on sama tugev kui tugev on selle juht. Kristiina on suurepärane juht, kes hoiab eesmärki esikohal ning viib plaanitud tegevused ellu. Respekteerin Krstiinat tema pühendumise pärast ning usun, et ta suudab Viljandi jaoks veel palju korda saata.

Ühtlasi on tegu Viljandi Gümnaasiumi õpilasesinduse presidendi ja Viljandi Noortevolikogu liikmega. Müts maha tema ees ning usun, et see preemia oleks väärt motivaator tema edasiseks arenguks.	
6	Ilo-Ann Saarepera
08.12.1994

(Esitaja: Ugala Teater)

Ei ole Viljandi linna elanik.	Ilo-Ann Saarepera teine hooaeg Ugala teatris on olnud loomingulist rikas ja toimekas: peaosatäitmine kriitikute ja teatripubliku poolt kõrgelt hinnatud Ugala uuslavastuses “Etturid” ja ülevõllikomöödias “Lotomiljonärid” ning külalisnäitlejana ülesastumine Paide teatri suvises suurprojektis “Eesti jumalad”, on Saarepera tugevalt kinnistanud Eesti uuema põlvkonna draamanäitlejate kaardile.

7	Eleryn Tiit
26.03.1996

(Esitaja: Viljandi Linnavolikogu Sotsiaaldemokraatide saadikurühm)

Ei ole Viljandi Linna elanik
	“Ükski prohvet ei ole kuulus omal maal”, võiks alustada Eleryni Viljandi 2019. aasta
kulturipreemia nominatsiooni ülesseadmise põhjendust. Kui Eleryn õppis veel Viljandis, oli ta artist, kes aitas ja tuli alati laulma kõikvõimalikele Viljandi linna poolt korraldatud
sündmustele – “lusikapeod”, ”värvid linna”, aineolümpiaadide võitjate tänamisüritused, Eesti sünnipäeva kontsert-aktused, erinevate kooride kontserdid jne.
Rääkimata rohketest üleriigilistest konkurssidest, kus Eleryn Viljandit esindas ja kõrgeid kohti saavutas.

22. detsembril oli Elerynil soolokontsert Viljandi Pärmismuusika Aidas – saal oli välja müüdud ning sündmus ise väga kõrgel tasemel. Ka teised kaks kontserti – Tartus ja Tallinnas anti täismajadele.

Viljandi kontsert oli eriti südamlik, sest siin tänas ta kodulinna inimesi, kes teda on tema muusikukarjääris palju aidanud.

Need, kes Eleryni mäletavad varasemast ajast, teavad, et ta on väga professionaalne ja andekas laulja. Ta valdab väga erinevaid stiile, on emotsionaalne ning laulab oma muusika iga kuulaja
südamesse. See, et tal näosaates “Su nägu kõlab varsti tuttavalt” nii hästi läks, ei olnud ju Viljandi inimestele üllatus. Meeldiv oli aga see, et ta ennast Viljandi tüdrukuna esitles ja see andis osa aupaistest ka Viljandi kultuurisõbralikule ja noori toetavale imagole.
Eleryn on ehe näide sellest, kuidas töökus ja andekus viivad sihile – ja seda äärmiselt tagasihoidliku inimesena.

Eleryn on väärt Viljandi linna kultuuripreemiat. Preemia innustaks ka Viljandi teisi noori sihikindlusele ja töökusele.

(allkirjastatud digitaalselt)
Evelin Lagle, 
kultuuri- ja noorsootöö spetsialist